Rebħa drammatika għal Starlites GIG
minn Colin Schembri Hibernians 80 Starlites GIG 82 (8-21)(17-34)(29-14)(26-23) Starlites GIG u Hibernians offrew partita mill-isbaħ fejn kienet ħasra li partita bħal din tintlagħab mingħajr pubbliku. Fl-aħħar erba' attakki, l-vantaġġ bidel l-idejn erba' darbiet fi ftit inqas minn minuta u kienet l-aħħar trippla ta' Alec Felice Pace li ddeċidiet il-partita fl-aħħar sekonda. Starlites deheru li qiegħdin jikkontrollaw il-partita meta kienu 21 punt minn fuq fil-ftuħ tat-tieni sessjoni però sofrew ir-rimonta tal-Pawlisti li reġgħu fetħu l-partita beraħ fl-aħħar taqsima, bir-riżultat inċert sal-aħħar sekondi. Starlites mal-ewwel fetħu tajjeb u bil-punti ta' Felice Pace, Robert Bonnici u Travis Mcconico marru 8-2 minn fuq. Wara li Hibs kellhom risposta minn Ivan Demcesen u David Bugeja, Starlites temmew is-sessjoni bi break ta' 9-0 bil-punti ta' Robert Ahearn, Matthew Scerri u Jack Zammit fost l-oħrajn għal skor ta' 21-8. Starlites komplew bl-istess andament fit-tieni taqsima hekk kif fetħu b'run oħra ta' 14-4 bi trippla ta' Mcconico. Hibs wieġbu b'żewġ baskets ta' Demcesen però punti ta' Bonnici u trippla ta' Ian Felice Pace ħallew lil Starlites fuq quddiem 42-18. Hibs kellhom mument tajjeb b'seba' punti mingħajr risposta però kienu Starlites li għalqu l-perjodu bi trippla ta' Scerri għal skor ta' 45-25. Fit-tielet perjodu, Scerri fetaħ bil-punti għal Starlites għal vantaġġ ta' 21 punt 50-29. Hawn Hibs bdew ir-rimonta tagħhom fejn approfittaw mill-fatt li Mcconico kkometta r-raba' foul u kellhu jinbidel. Hibs għamlu break ta' 14-0 bil-punti ta' Demcesen, Bugeja u trippla ta' Nikola Vasovic. B'Mcconico lura fuq il-court, Starlites reġgħu sabu l-basket però Hibs komplew jersqu viċin bil-punti ta' Marco Matijevic u waslu sa' tlett punti 'l bogħod 54-57. Starlites għalqu l-perjodu bil-punti ta' Mcconico għal skor ta' 59-54. Fl-aħħar taqsima Hibs irnexxielhom jagħmlu l-iskor indaqs 61-61 wara punti minn Anton Axiaq u Bugeja. Run ta' 10-4 minn Starlites tathom ftit tan-nifs hekk kif reġgħu fetħu vantaġġ ta' sitt punti 71-65. Għal darbtejn, Hibs naqqsu d-distakk għal basket u minuta mit-tmiem marru għall-ewwel darba minn fuq 77-76 wara basket ta' Axiaq. Scerri poġġa lul Starlits minn fuq bi trippla però Vasovic ukoll għamel trippla fl-attakk ta wara biex Hibs reġgħu marru minn fuq. Kien għad fadal ftit sekondi u Starlites kellhom il-pusess u wara li dawwru l-ballun, Alec Felice Pace għamel l-aħħar three pointer li rregalha r-rebħa lil Starlites fuq skor ta' 82-80. Hibernians: P. Attard, D. Bugeja 10, K. Caruana 2, L. Farrugia, K. Dimech 5, N. Cassar, N. Vasovic 21, A. Axiaq 8, M. Matijevic 14, M. Attard, I. Demcesen 26. Starlites GIG: A. Felice Pace 17, J. Zammit 2, R. Bonnici 9, I. Felice Pace 8, M. Fabri, M. Vella, M. Scerri 13, R. Carabott 2, M. Formosa, T. McConico 20, A. Xuereb, R. Ahearn 11 Referees : Luke Camilleri, Kamil Dworniczak, Vladimir Nikolic Riżultati ta' llum BOV Irġiel KO Kwarti Final : Hibs 81 BUPA Luxol 84 MAPFRE MSV Life Nisa KO S/Final Hibs 68 -Caffe Moak Luxol 60, ARMS Depiro 34 Starlites Naxxar GiG 70 Ikkummenta //= $special ?>